KIRJALLINEN KYSYMYS E-1826/02

esittäjä(t): Luis Berenguer Fuster (PSE) komissiolle

(27. kesäkuuta 2002)

Aihe: Yhteisön sisäisestä hevoseläinten kaupasta annetun direktiivin mukauttaminen Espanjassa

Kesäkuun 26. päivänä 1990 jalostusta ja polveutumista koskevista edellytyksistä yhteisön sisäisessä hevoseläinten kaupassa annetussa neuvoston direktiivissä 90/427/ETY(1) säädetään, että kantakirjoja voivat pitää joko hyväksytyt yhdistykset tai järjestöt tai jäsenvaltion virallinen laitos.

Käytännössä kaikki jäsenvaltiot ovat päättäneet, että kantakirjoja pitävät järjestöt. Espanja on kuitenkin valinnut viralliseen laitokseen perustuvan järjestelmän, mikä on direktiivin säännösten mukaista. Ongelmana on se, että parhaillaan ollaan laatimassa asetusta, jonka mukaan viralliseksi laitokseksi määrätään yllättävästi puolustusministeriön alaisuudessa toimiva elin (Organismo Autónomo Fondo de Explotación del Servicio de la Cría Caballar), joka koostuu sotilashenkilöistä, aivan kuin hevosten kasvatuksella olisi nykyään sotilaallista merkitystä, jota sillä oli aikaisemmin.

Katsooko komissio, että sotilaallisia tarkoituksia palveleva itsenäinen elin pystyy vastaamaan rodun säilyttämisestä tai kantakirjarekisterin asianmukaisesta toiminnasta?

(1) EYVL L 224, 18.8.1990, s. 55.

David Byrnen komission puolesta antama vastaus

(2. elokuuta 2002)

Komissio vastaa arvoisan parlamentin jäsenen esittämään kysymykseen viittaamalla jalostusta ja polveutumista koskevista edellytyksistä yhteisön sisäisessä hevoseläinten kaupassa 26. kesäkuuta 1990 annettuun neuvoston direktiiviin 90/427/ETY1(1) sekä rekisteröityjen hevoseläinten kantakirjoja pitävien tai perustavien järjestöjen ja yhdistysten hyväksymisen tai tunnustamisen perusteista 11. kesäkuuta 1992 tehtyyn komission päätökseen 92/353/ETY2(2).

Direktiivin 90/427/ETY 2 artiklan c kohdan ensimmäisen luetelmakohdan mukaan kantakirjalla tarkoitetaan kirjaa, rekisteriä, tiedostoa tai tietovälinettä, jota pitää jäsenvaltion tai kyseisen jäsenvaltion virallisen laitoksen hyväksymä tai tunnustama järjestö tai yhdistys. Tällainen hyväksyntä tai tunnustus voidaan myös ulottaa koskemaan määrätyt edellytykset täyttävää sotilaallista elintä.

Päätöksen 92/353/ETY 2 artiklan mukaan kyseisen jäsenvaltion viranomaisten on hyväksyttävä tai tunnustettava virallisesti jokainen kantakirjoja pitävä tai perustava järjestö tai yhdistys, joka täyttää liitteessä määrätyt edellytykset.

Jos jäsenvaltiossa on tietyn rodun osalta jo olemassa yksi tai useampi virallisesti tunnustettu järjestö tai yhdistys, jäsenvaltion viranomaiset voivat kieltäytyä tunnustamasta uutta järjestöä tai yhdistystä

- jos tunnustaminen vaarantaa rodun säilymisen tai olemassa olevan järjestön tai yhdistyksen toiminnan tai parantamis- tai jalostusohjelman, tai

- jos kyseisen rodun hevoseläimet voidaan merkitä tai rekisteröidä hyväksytyn järjestön tai yhdistyksen ylläpitämän kantakirjan erityiseen sektioon.

Nämä perusteet koskevat myös kantakirjoja perustavia tai pitäviä laitoksia.

Espanja ilmoitti helmikuussa 2002, että se oli hyväksynyt yhdeksän uutta järjestöä, joiden pääasiallisena tehtävänä on alkuperäisten hevosrotujen säilyttäminen. Ilmoituksesta ilmeni myös, että Espanjan hevoskasvatuksesta vastaava elin pitää kantakirjaa, johon sisältyy eri rotutyyppejä, esimerkiksi puhdasrotuisia espanjalaisia hevosia, täysverisiä hevosia, arabianhevosia ja ravihevosia. Joissakin tapauksissa tällaisten kantakirjojen katsotaan olevan rodun alkuperää koskevia kantakirjoja, vaikka jäsenvaltioille ja komissiolle ei ole ilmoitettu virallisesti direktiivin 90/427/ETY 5 artiklan edellyttämällä tavalla periaatteista, jotka on vahvistettava päätöksen 92/353/ETY liitteen 3 kohdan mukaisesti.

Arvoisan parlamentin jäsenen kuvaama Espanjan tilanne osoittaa, että komission toimivalta on rajallinen sekä hevoskasvatuksesta vastaavien järjestöjen tai yhdistysten hyväksymisen että virallisten laitosten pitämien kantakirjojen alalla.

Tietyistä säännöistä rekisteröityjen hevoseläinten kantakirjoja pitävien tai perustavien järjestöjen tai yhdistysten välisen yhteensovittamisen varmistamiseksi 11. kesäkuuta 1992 tehdyssä komission päätöksessä(3) säädetään menettelystä, jonka avulla pyritään ehkäisemään toisaalta eri järjestöjen ja yhdistysten väliset ja toisaalta eri jäsenvaltioiden toimivaltaisten viranomaisten väliset erimielisyydet. Tarvittaessa komissio voi määritellä säännöt eri järjestöjen tai yhdistysten yhteistyön varmistamiseksi direktiivin 90/427/ETY 4 artiklan e kohdan mukaisesti.

(1) EYVL L 224, 18.8.1990.

(2) EYVL L 192, 11.7.1992.

(3) EYVL L 192, 11.7.1992.